da en en en fr de da id da nb da da da da nb nb da de en en
Lørdag d. 29. juni 2013 kl. 11:05 af Henrik Pfaff
Alt var ellers, som det plejer: Morten Petersson tabte lodtrækningen, og vi blev sendt i marken, hvor alle mand, kastere som markspillere, skulle forsøge at begrænse deres total til et acceptabelt niveau. Vores to åbningsbowlere, Jesper Jensen (0 for 14) og Allan From (1 for 23) lagde fornuftigt ud, mens efterfølgerne Jens Bønding (1 for 29) og John Møller (1 for 21) var kommet i 'menneskehænder'. Ikke meget bedre gik det for Kenneth Schwaner-Hansen (0 for 36) eller Henning Lystrup (0 for 23). Thomas Kronby (0 for 9) blev sat til at bowle sidste over, således at deres total endte på 167 point.
Dermed var der ikke tvivl om, hvad opskriften lød på: Ud over stepperne og skeen på nakken, da scoringshastigheden hed 8,5 pr. over. John (2) og Morten (11) blev sendt ind og åbne, men blev stort set sendt lige så hurtigt tilbage til pavillonen (var det mon allerede her, at bøfferne begyndte at trække i folk?). Noget bedre så det ud, da Allan (44*) og Kenneth (17) kom til gærdet. Men efter at halvdelen af overne var afviklet, sagde totalen sølle 41 point. Så for efterfølgerne Jesper (10) og Michael Petersson (14*) var det en uoverkommelig opgave, de blev sendt ind til, hvorfor de da også tog den lidt mere med ro. Sidste mand på skafottet blev Jens (1*), mens Thomas, Flemming Søegaard, Søren Clausen og Henning kunne se til på sidelinjen, at det efter de 20 overs var overstået med 109 point på tavlen.
Alt dette kunne dog alligevel ikke ødelægge det gode humør, der prægede alle spillere, efter kampen, for som nævnt var der arrangeret grill med tilhørende læskende kold fadøl til alle De Gamles efterhånden temmelig udtørrede ganer. Her gik snakken lystigt om alt andet end dagens resultat, for der var jo ikke nogen som helst grund til ødelægge den gode stemning. Hermed måtte vi (Svanholm/KB) overgive værdigheden til at kalde sig Twenty20-mester til Glostrup, men formentlig kun for 1 år.
Glostrup 167 for 2 på 20 overs
Svanholm/KB 109 for 4 på 20 overs